b"\n_START_ARTICLE_\nPogrindis\n_START_PARAGRAPH_\nPogrindis\xc2\xa0\xe2\x80\x93 aplinkybi\xc5\xb3 visuma, kuriomis veikia nelegali politin\xc4\x97, visuomenin\xc4\x97 ir pana\xc5\xa1i organizacija, besistengianti i\xc5\xa1laikyti veiklos slaptum\xc4\x85. Slaptum\xc4\x85 stengiamasi i\xc5\xa1laikyti d\xc4\x97l realios ar menamos gr\xc4\x97sm\xc4\x97s, kad valstyb\xc4\x97s institucijos ar visuomen\xc4\x97 imsis priemoni\xc5\xb3 organizacijos veiklai nutraukti, slopinti ar imsis represij\xc5\xb3 prie\xc5\xa1 organizacijos narius. Veikimas pogrindyje paprastai rei\xc5\xa1kia ir nelegalum\xc4\x85._NEWLINE__NEWLINE_Pogrindyje gali veikti ne visa organizacija, o tam tikra jos dalis. Pvz., politin\xc4\x97 emigrant\xc5\xb3 organizacija savo buvimo valstyb\xc4\x97je gali b\xc5\xabti legali, tuo tarpu jos dalis, veikianti okupuotoje t\xc4\x97vyn\xc4\x97je ar t\xc4\x97vyn\xc4\x97je, valdomoje tiems emigrantams prie\xc5\xa1i\xc5\xa1kos vyriausyb\xc4\x97s, gali b\xc5\xabti nelegali. Arba legali politin\xc4\x97 partija gali tur\xc4\x97ti nelegal\xc5\xb3, pogrindin\xc4\xaf kovin\xc4\xaf sparn\xc4\x85._NEWLINE_S\xc4\x85voka taikoma ir kalbant apie atskir\xc5\xb3 individ\xc5\xb3 politin\xc4\x99, kult\xc5\xabrin\xc4\x99 ir pana\xc5\xa1i\xc4\x85 veikl\xc4\x85, bet paprastai neapima kriminalin\xc4\x97s veiklos, susijusios su kriminalini\xc5\xb3 nusikaltim\xc5\xb3 vykdymu. Pogrindyje esanti organizacija ar jos nariai ir j\xc5\xb3 veikimo vieta paprastai b\xc5\xabna ne\xc5\xbeinomi valstyb\xc4\x97s institucijoms._NEWLINE__NEWLINE_Tuo tarpu kai kuri\xc5\xb3 valstybin\xc4\x97s institucij\xc5\xb3, kurios yra slepiamos nuo visuomen\xc4\x97s, u\xc5\xbesienio valstybi\xc5\xb3 ir pan. (pvz., slaptosios tarnybos), slaptumas nerei\xc5\xa1kia, kad jos veikia pogrindyje ir yra nelegalios._NEWLINE_\xc5\xa0iame straipsnyje apra\xc5\xa1ytas lietuvi\xc5\xa1kas terminas pogrindis yra kil\xc4\x99s i\xc5\xa1 \xc5\xbeod\xc5\xbeio pogrindis 'vieta po grindimis; r\xc5\xabsys ar sl\xc4\x97ptuv\xc4\x97 po grindimis' ir atitinka tokios pa\xc4\x8dios semantikos, t\xc4\x85 pat\xc4\xaf rei\xc5\xa1kiant\xc4\xaf rusi\xc5\xa1k\xc4\x85 termin\xc4\x85 \xd0\xbf\xd0\xbe\xd0\xb4\xd0\xbf\xd0\xbe\xd0\xbb\xd1\x8c\xd0\xb5 'pogrindis'._NEWLINE_Kita \xc5\xbeod\xc5\xbeio pogrindis prasm\xc4\x97 yra pogrindin\xc4\x97 organizacija ar toki\xc5\xb3 organizacij\xc5\xb3 tinklas, veikiantis tam tikroje valstyb\xc4\x97je (teritorijoje). Paprastai turima omenyje politin\xc4\x97s pogrindin\xc4\x97s organizacijos, kurios gali b\xc5\xabti tiek pasiprie\xc5\xa1inimo organizacijos, tiek nauj\xc5\xb3 politini\xc5\xb3 id\xc4\x97j\xc5\xb3 skleidimo ir \xc4\xafgyvendinimo organizacijos."